Kommissionens afgørelse

af 9. juli 2001

om nedsættelse af et udvalg vedrørende supplerende pensioner

(meddelt under nummer K(2001) 1775)

(EØS-relevant tekst)

(2001/548/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 138 og 140, og

ud fra følgende betragtninger:

(1) Europa-Kommissionen foreslog i sin social- og arbejdsmarkedspolitiske dagsorden af 28. juni 2000 at oprette et pensionsforum, som skal behandle spørgsmål vedrørende supplerende pensioner og mobilitet med alle relevante aktører.

(2) Europa-Kommissionen støttede i sin meddelelse "Mod et indre marked for supplerende pensioner" af 11. maj 1999 (KOM(1999) 134 endelig udg.) idéen om at oprette et pensionsforum, som gruppen på højt niveau for fri bevægelighed havde fremsat, og besluttede følgelig at indkalde et sådant forum, der skal afholde mindst to møder om året, og som består af repræsentanter for regeringerne, arbejdsmarkedets parter, pensionsfondene og, hvis det er hensigtsmæssigt, andre institutioner, der arbejder på dette område.

(3) Europa-Parlamentet glædede sig i sin beslutning om Kommissionens meddelelse "Mod et indre marked for supplerende pensioner" over denne meddelelse og over nedsættelsen af et sådant udvalg -

TRUFFET FØLGENDE AFGØRELSE:

Artikel l

1. Der nedsættes under Kommissionen et rådgivende udvalg vedrørende supplerende pensioner, herefter benævnt "Pensionsforummet".

2. Pensionsforummet består af regeringseksperter, af repræsentanter for arbejdsmarkedets parter og for de supplerende pensionsordninger.

Artikel 2

1. Kommissionen kan høre Pensionsforummet om problemerne og udviklingen på fællesskabsplan i forbindelse med supplerende pensioner.

Pensionsforummet bistår navnlig Kommissionen med at finde løsninger på problemer og hindringer for arbejdstagernes mobilitet på tværs af grænserne i forbindelse med supplerende pensioner.

2. Pensionsforummet samarbejder om nødvendigt med andre organer eller udvalg inden for social- og arbejdsmarkedspolitikken samt den økonomiske politik.

Artikel 3

1. Pensionsforummet består af 45 medlemmer.

2. Pladserne er fordelt som følger:

- En (1) plads pr. medlemsstat.

- Fire (4) pladser til de øvrige EØS-lande (1 plads til forbindelseskontoret for Den Europæiske Frihandelssammenslutning og 1 plads til hvert af de deltagende lande).

- Fjorten (14) pladser til arbejdsmarkedets parter på fællesskabsplan.

- Tolv (12) pladser til pensionsfonde og andre organer, der er aktive på dette område:

- Tre (3) pladser til EFRP (European Federation for Retirement Provision - det europæiske pensionsforbund)

- En (1) plads til hvert af følgende organer:

- FEFSI (Fèdèration européenne des Fonds et Sociétés d'Investissement - den europæiske sammenslutning af investeringsfonde og investeringsselskaber)

- ACME (Association des assureurs coopératifs et mutualistes européens - sammenslutningen af europæiske kooperative og gensidige forsikringsselskaber)

- AIM (Association Internationale de la Mutualité - sammenslutningen af gensidige forsikringsselskaber)

- CEA (Comité Européen des Assurances - Den Europæiske Forsikringskomité)

- AEIP (Association Européenne des Institutions Paritaires - den europæiske sammenslutning af paritetiske institutioner)

- AEIRSP (Association européenne des institutions de retraite du secteur public - den europæiske sammenslutning af pensionsforsikringsinstitutioner inden for den offentlige sektor)

- GCAACE (Groupe Consultatif des Associations d'actuaires des pays de la CE - Den Rådgivende Gruppe af Aktuarforeninger i EF)

- FBE (Fèdèration Bancaire de l'Union européenne - EF-Bankforeningen)

- AGE (Plate-forme européenne des personnes âgées - det europæiske ældreforum).

Artikel 4

Kommissionen udnævner medlemmerne af Pensionsforummet efter forslag fra medlemsstaternes regeringer, andre lande i EØS, arbejdsmarkedets parter på fællesskabsplan og andre organer, der er omhandlet i artikel 3. Kommissionen sørger så vidt muligt for at sikre en ligelig kønsfordeling.

Artikel 5

Mandatet for medlemmerne af Pensionsforummet er på to år. Det kan fornyes.

Efter udløbet af den toårige periode beholder medlemmerne af Pensionsforummet deres plads, indtil de udskiftes, eller deres mandat fornyes.

Et medlems mandat ophører inden udløbet af den toårige periode, hvis vedkommende trækker sig tilbage eller dør. Et medlems mandat kan ligeledes bringes til ophør, hvis den organisation, som har foreslået den pågældende som kandidat, anmoder om, at den pågældende udskiftes.

Medlemmet erstattes i den resterende del af mandatet.

Arbejdet i udvalget er ulønnet.

Artikel 6

Fortegnelsen over medlemmerne offentliggøres til orientering af Kommissionen i De Europæiske Fællesskabers Tidende.

Artikel 7

Medlemmerne af Pensionsforummet vælger for en periode på to år en formand og to næstformænd. De pågældende vælges med et flertal på to tredjedele af de tilstedeværende medlemmer. Repræsentanten for de berørte tjenestegrene under Generaldirektoratet for Beskæftigelse, Sociale Anliggender og Arbejdsmarkedsforhold varetager formandshvervet i Pensionsforummet, indtil medlemmerne af Pensionsforummet har valgt en formand.

Artikel 8

Pensionsforummet kan indbyde enhver person, der har særlig kompetence vedrørende et emne, der er optaget på dagsordenen, til som ekspert at deltage i arbejdet i udvalget.

Eksperterne deltager kun i drøftelsen af det spørgsmål, der har givet anledning til deres tilstedeværelse.

Artikel 9

Pensionsforummet kan nedsætte arbejdsgrupper.

Artikel 10

1. Pensionsforummet afholder sine møder på Kommissionens hjemsted efter indkaldelse af denne.

2. Repræsentanterne for Kommissionens berørte tjenestegrene deltager i Pensionsforummets og arbejdsgruppernes møder.

3. Kommissionen forestår sekretariatet for Pensionsforummet og arbejdsgrupperne.

Artikel 11

Drøftelserne i Pensionsforummet iværksættes, når Kommissionen anmoder om en udtalelse. De efterfølges ikke af en afstemning.

Når Kommissionen anmoder Pensionsforummet om en udtalelse, kan den fastsætte en frist for afgivelsen heraf.

Holdningerne hos de forskellige kategorier af medlemmer anføres i mødereferatet, der sendes til Kommissionen.

Kommissionen meddeler alle deltagere resultaterne af drøftelserne, såfremt de anmoder herom.

Artikel 12

Pensionsforummets medlemmer må ikke videregive oplysninger, som de har fået kendskab til gennem arbejdet i Pensionsforummet eller arbejdsgrupper, såfremt Kommissionen har gjort dem opmærksom på, at den ønskede udtalelse eller det rejste spørgsmål vedrører en sag af fortrolig karakter, jf. dog traktatens artikel 287.

I sådanne tilfælde deltager kun Pensionsforummets medlemmer og repræsentanterne for Kommissionens tjenestegrene i møderne.

Artikel 13

Kommissionen evaluerer senest to år efter denne afgørelses ikrafttræden Pensionsforummets arbejde, og hvorvidt det er nyttigt.

Artikel 14

Denne afgørelse træder i kraft på dagen for vedtagelsen.

Udfærdiget i Bruxelles, den 9. juli 2001.

På Kommissionens vegne

Anna Diamantopoulou

Medlem af Kommissionen